Stacks คืออะไร
Stacks เป็นโปรเจกต์คริปโตเคอร์เรนซีที่ถูกสร้างขึ้นมา เพื่อเป็นแพลตฟอร์มสำหรับอินเทอร์เน็ตยุคใหม่ครับ ก่อตั้งในปี 2013 ในชื่อ Blockstack โดย Muneed Ali และ Ryan Shea ทั้งสองคนเป็นศิษย์เก่ามหาวิทยาลัย Princeton โดย Muneeb จบการศึกษาระดับปริญญาเอกในสาขาวิทยาศาสตร์คอมพิวเตอร์ และ Ryan จบการศึกษาระดับปริญญาตรีในสาขาวิศวกรรมเครื่องกล โดยทั้งคู่ทำหน้าที่เป็น co-CEO ของโปรเจกต์ จนกระทั่งปี 2018 ที่ Ryan ตัดสินใจลาออกเพื่อไปทำธุรกิจอื่น ๆ ทำให้ Muneeb ดำรงตำแหน่ง CEO ของโปรเจกต์แต่เพียงผู้เดียว

จุดเริ่มต้นของ Blockstack คือ วิทยานิพนธ์ปริญญาเอกของ Muneeb ที่ศึกษาเกี่ยวกับการออกแบบอินเทอร์เน็ตให้มีลักษณะเป็น peer-to-peer network หรือเป็นเครือข่ายที่ไม่จำเป็นต้องมีตัวกลางในการส่งข้อมูล และให้ผู้ใช้งานมีสิทธิในการจัดการความเป็นส่วนตัวของข้อมูลของตนเอง เวลาที่ใช้งานเว็บไซต์ต่าง ๆ โดย Muneeb เคยกล่าวว่ากำลังอยู่ในยุคมืดของอินเทอร์เน็ต เนื่องจากทุกวันนี้ ผู้คนใช้งานอินเทอร์เน็ตผ่านแพลตฟอร์มที่มีลักษณะ centralized เช่น Google, Facebook และ YouTube ซึ่งแพลตฟอร์มเหล่านี้ล้วนแล้วแต่เป็นเจ้าของเว็บไซต์ และสามารถเข้าถึงและใช้งานข้อมูลที่ผู้ใช้สร้างขึ้นได้อย่างอิสระ ทำให้ข้อมูลในโลกอินเทอร์เน็ตจำนวนมาก อยู่ในการครอบครองของบริษัทยักษ์ใหญ่เพียงไม่กี่แห่ง และผู้ใช้งานอินเทอร์เน็ต ไม่ได้มีสิทธิในข้อมูลของตน
ข่าวเศรษฐกิจและการเงิน,เทคโนโลยีทางการเงิน & การเงินดิจิทัล